M. Gibalová, poslankyňa: (2010-01-20):
Vážený pán minister, interpelujem vás vo veci rozhodnutia KK 14531/2007, ktoré vydal dňa 21. februára 2007 Regionálny úrad verejného zdravotníctva so sídlom v Poprade podľa prílohy prevádzkovateľovi zámočníckej dielne Jánovi Zigorovi v Spišskej Belej. Týmto rozhodnutím Regionálny úrad verejného zdravotníctva obmedzil vykonávanie činnosti emitujúci hluk výlučne do vnútorných priestorov dielne, s čím je možne súhlasiť, avšak zároveň obmedzil hlučnú pracovnú činnosť živnostníka vo vnútorných priestoroch dielne na pracovné dni v trvaní maximálne 6 hodín denne a dokonca obmedzil aj pracovný čas na maximálne 8 hodín denne. Stalo sa tak napriek tomu, že výsledky objektívnych meraní intenzity hluku šíriaceho sa z uzatvorenej dielne a meraného vo vonkajšom prostredí potvrdili dodržanie predpísaných limitov a že VZN mesta Spišská Belá v prílohe určuje v § 2 ods. 1 všeobecný prevádzkový čas v prevádzkarniach služieb na území mesta denne, teda aj cez víkendy, v trvaní 16 hodín. Oslovila som dvakrát v tejto veci hlavného hygienika Slovenskej republiky a žiadala som ho o vysvetlenie, prečo regionálny úrad so sídlom v Poprade v období rokov 2007 – 2009 bezdôvodne obmedzuje pracovné nasadenie živnostníka a existenčne ho postihuje, keď je objektívnymi meraniami potvrdené, že činnosti, ktoré vykonáva v uzatvorených vnútorných priestoroch dielne, neprekračujú vo vonkajšom prostredí určené limity hluku. Hlavný hygienik uznáva, že výsledky objektivizácie merania hluku vo vonkajšom prostredí pri zatvorených dverách dielne potvrdili splnenie povolených limitov podľa prílohy 3, avšak zároveň nevidí dôvod na zrušenie rozhodnutia, ktoré drobného živnostníka cielene likviduje. Zastávam názor, že ak živnostník dodržiava pri svojej činnosti určené limity pre vonkajšie prostredie, potom môže využívať pre svoju prácu v uzatvorenej dielni celý všeobecný prevádzkový čas povolený podľa VZN mesta Spišská Belá a že akékoľvek bezdôvodné obmedzenie pracovnej doby orgánom štátnej správy znižuje schopnosť podnikateľa vyhovieť požiadavkách zákazníkov, potláča jeho iniciatívu a predražuje jeho služby, a tým znižuje aj jeho konkurencieschopnosť. Prípad, ktorý popisujem, hodnotím ako klasický príklad šikanovania občana orgánom štátnej správy. Pohnútky konkrétnych osôb pre takéto konanie nie sú dokázateľné. Je však verejným tajomstvom, že osoba pripomínajúca svojím konaním patologického kverulanta, ktorá je hýbateľom celého prípadu, požíva zvláštnu ochranu hlavného hygienika Slovenskej republiky. Žiadam vás, pán minister, aby ministerstvo zdravotníctva vykonalo kontrolu opodstatnenosti vydaného rozhodnutia, aby v prípade, ak sa potvrdia skutočnosti, ktoré uvádzam, bolo rozhodnutie KK 14531/2007 po troch rokoch jeho bezdôvodného uplatňovania neodkladne zrušené a aby boli vyvodené dôsledky voči zodpovedným osobám. Moja ďalšia interpelácia je na pána ministra pôdohospodárstva Vladimíra Chovana. Vážený pán minister, v novembri 2008 ma po prvýkrát navštívili reštituenti Edita Čongvová a František Mačák z Ľubice a Kežmarku, ktorí prevzali na seba úlohu dotiahnuť do konca reštitučné nároky na pôde urbariátu po úmrtí svojej matky. Pomáhala som im prekonať liknavý prístup Obvodného pozemkového úradu v Kežmarku v dnes už 18 rokov trvajúcom procese reštitučného konania a mala som tiež príležitosť spoznať, že výhrady reštituentov ku kvalite práce úradu sú opodstatnené. V auguste 2009 vybavil minister pôdohospodárstva Stanislav Becík ich sťažnosť na postup k Obvodnému pozemkovému úradu v Kežmarku pokynom, aby úrad vyporiadal vec do konca roka 2009. Avšak v prípade Čongvová, Mačák úrad kopil vo vydaných rozhodnutiach aj naďalej jednu chybu za druhou tak, že sa nestačili diviť. Podľa dostupného dokumentu Obvodný pozemkový úrad Kežmarok v osobe riaditeľa Ing. Vladimíra Harabina žiadal listom 4. 9. 2009 Správu katastra Kežmarok o späťvzatie listiny, ktorou bolo opravované rozhodnutie zo dňa 9. 12. 2008 navrátenie vlastníctva k pozemkom podľa zákona č. 229 Zb. z dôvodu nevyhnutnej opravy chyby v písaní alebo obnovy konania. Celkový počet zmätočných rozhodnutí Obvodného pozemkového úradu je však oveľa vyšší. V týchto dňoch vyšlo najavo, že parcely 1836/1, 39/1 a 1840 v celkovej výmere cca 24-tisíc metrov štvorcových nachádzajúce sa v katastrálnom území Stará Lesná a Tatranská Lomnica, na ktoré je 18 rokov uplatňovaný reštitučný nárok, boli v máji, teda minulého roka, bez vedomia ich a ostatných spoluvlastníkov predané firme Trend Tatry. Toto hodnotím ako totálne zlyhanie orgánu štátnej správy, ktoré nemôže zostať nepovšimnuté. Žiadam vás, pán minister, aby Ministerstvo pôdohospodárstva Slovenskej republiky vykonalo kontrolu postupu Obvodného pozemkového úradu v Kežmarku v reštitučnom konaní žiadateľov Edita Čongvová a František Mačák. Žiadam o vysvetlenie, ako je možné, že došlo k predaju pozemkov patriacich reštituentom, a žiadam tiež, aby ich v prípade, že sa zistí porušenie zákonného postupu, bola vyvodená trestnoprávna zodpovednosť voči konkrétnym osobám. Žiadam, aby kontrola Ministerstva pôdohospodárstva viedla k prijatiu opatrení, ktoré umožnia opravu chybných rozhodnutí a ukončenie tohto reštitučného konania v reálnom časovom horizonte. Interpelujem pána ministra Kaliňáka. Žiadam vás, pán minister, o stanovisko, akým spôsobom sa môže brániť fyzická osoba podnikateľ, ktorého súkromný pozemok pred vlastnou zámočníckou dielňou je proti jeho vôli nepretržite monitorovaný kamerovým systémom zo susedného pozemku a zábery z kamier sa zneužívajú v jeho neprospech? Aká je právna úprava v Slovenskej republike, ktorá zabraňuje podobnému počínaniu? Moja posledná interpelácia je na pána predsedu vlády Roberta Fica. Žiadam vás, pán predseda vlády, o poskytnutie prehľadu o schválených žiadostiach o poskytnutie dotácie z rezervy predsedu vlády Slovenskej republiky a o výške poskytnutých finančných prostriedkov jednotlivým uchádzačom za rok 2009. Žiadam zároveň, aby súčasťou vašej odpovede na moju interpeláciu bol aj prehľad o zamietnutých žiadostiach o poskytnutie dotácie. Srdečne ďakujem za vašu pozornosť. Ďakujem.